Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 350/12/4401	Komárno, 13.8.2012
EEČ : 2-30-151-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 9. februára 2012 do 18.15 hodiny dňa 22. mája 2012 v XXXXX  na XXXXX v byte číslo XXXXX na základe platnej zmluvy bez úhrady odoberal elektrickú energiu, ktorú používal na prevádzku kombinovanej chladničky zn. Indesit, elektrickej varnej dosky zn. Candy, elektrickej rúry zn. Candy, elektrického bojlera zn. Elíz, práčky zn. Whirlpool, farebného televízora zn. LG, satelitného prijímača, zosilňovača zn. Sony a na osvetlenie za použitia 8 úsporných žiaroviek s príkonom po 7 W, úspornej žiarovky s príkonom 15 W, úspornej žiarovky s príkonom 9 W, 10 kusov led žiaroviek s príkonom po 2,7 W a úspornej žiarovky s príkonom 20 W, pričom dňa 9. februára 2012 v úmysle nezaplatiť cenu za spotrebovanú elektrickú energiu, v suteréne obytného bloku v eletromerovom rozvádzači prestrihol podnikovú plombu na svorkovnici elektromeru číslo 2643773, odstránil kryt a odpojil derivačnú svorku elektromeru, následkom čoho poškodené meradlo neregistrovalo spotrebu elektrickej energie v byte číslo 21, ktorým konaním spôsobil pre spoločnosť XXXXX so sídlom XXXXX, XXXXX   podľa znaleckého posudku   škodu vo výške najmenej 537,73 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vykonaným skráteným vyšetrovaním bolo jednoznačne preukázané, že obv. XXXXX naplnil  zákonné znaky prečinu krádeže podľa § 212 odsek 2 písm. e)  Trestného zákona na skutkovom základe, ako je to uvedené vo výrokovej časti tohto uznesenia.

	Podľa § 216 ods. 1 Tr.por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak 
a)	vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo  s poškodeným o jeho náhrade uzavrel dohodu alebo urobil iné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	U obvineného XXXXX uvedené zákonné podmienky sú splnené. 

      	Prečinu krádeže podľa § 212 ods.2 písm. e) Trestného zákona sa dopustí, kto si prisvojí cudziu vec tým, že sa jej zmocní a čin spácha na veci, ktorej odber podlieha spoplatneniu na základe osobitného predpisu.

	Za prečin krádeže podľa § 212 odsek 2 písm. e) Trestného zákona je možné uložiť páchateľovi trest odňatia slobody až na dva roky.

	Obvinený XXXXX pri svojom výsluchu dňa 24. júla 2012 po zákonnom poučení prehlásil, že spáchal skutok, za ktorý je trestne stíhaný a dáva súhlas na podmienečné zastavenie trestného stíhania. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne.  

	Obvinený svojim konaním podľa znaleckého posudku znalca pre odbor  elektrotechnika, odvetvie elektroenergetické stroje a zariadenia, odvetvie elektronika, odvetvie odhad hodnoty elektrotechnických zariadení a elektroniky - XXXXX spôsobil poškodenej spoločnosti XXXXX so sídlom XXXXX   škodu vo výške 537,73 €, ktorú škodu poškodenej spoločnosti v plnej výške uhradil. Uvedenú skutočnosť potvrdila splnomocnená zástupkyňa poškodeného - XXXXX vo svojej výpovedi dňa 23. júla 2012 a uviedla, že proti obvinenému si poškodená spoločnosť uplatnila nárok na náhradu škody vyčíslenej podľa vyhlášky Ministerstva hospodárstva číslo 154/2005 Z.z. ktorou sa ustanovuje spôsob výpočtu škody spôsobenej neoprávneným odberom elektriny vo výške 872,79  €, pričom obvinený dňa 2. júla 2012 uhradil poškodenej spoločnosti škodu v plnom rozsahu, t.j. vo výške 872,79 €, preto poškodená spoločnosť voči nemu už žiadny nárok na náhradu škody neeviduje.

	Obvinený XXXXX doposiaľ nebol súdne trestaný a z výpisu z evidencie priestupkov Obvodného úradu v XXXXX, Odboru všeobecnej vnútornej správy vyplýva, že doposiaľ nebol postihnutý ani za spáchanie priestupku. Z miesta bydliska bližšie hodnotený nie je. Z odpisu registra trestov Generálnej prokuratúry SR vyplýva, že nie je proti nemu podmienečne zastavené iné trestné stíhanie. Svoj čin spáchal síce úmyselne, avšak neskôr sa k nemu priznal, oľutoval ho  a dobrovoľne nahradil spôsobenú škodu v plnom rozsahu.

	Možno teda u neho s prihliadnutím na jeho doterajší život a na okolnosti prípadu dôvodne predpokladať, že podmienečným zastavením trestného stíhania bude u neho naplnený účel trestného zákona.

	Skúšobná doba mu bola stanovená v zákonnom rozmedzí  1 rok až 5 rokov na dolnej hranici sadzby. V prípade, že po túto dobu bude viesť riadny život, bude možné rozhodnúť o tom, že sa v skúšobnej dobe osvedčil. V opačnom prípade bude rozhodnuté, a to prípadne aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Szilvia Töltésy
prokurátorka